Ühekangilise torsioonmasina põhiliseks detailiks oli heitekang, mille ülemises otsas asus kausi- või kulbilohku meenutav süvend, millesse asetati kivikamakas. Kangi alumine ots asetses eelnevalt  keerdpingestatud köiekimbu vahel. Kui kangi ülemine ots tõmmati vintside abil alla, siis salvestati köiekimpu lisapinge näol potentsiaalset energiat. Päästiku vabastamisel pöördus heitekang suure kiirendusega ümber oma alumise otsa ja paiskas kivi teele. Joonis 5 on suhteliselt realistlik, kuigi masin tundub tõhusaks piiramistegevuseks olevat väiksevõitu (Payne-Gallwey 1903: 267). Teiseks oluliseks puuduseks on päästemehhanismi puudumine. Samuti ei ole näidatud, kuidas vabastatakse enne lasku masina vinnastamiseks  kasutatav köis, mis jookseb ümber heitekangi küljes oleva ploki. Plokk kergendab vinnastajate tööd poole võrra - kaks korda rohkem köit on vaja ümber vintsi keerata, mis tähendab et iga pööre vintsiga on kaks korda kergem.